DA Den Europæiske Unions Tidende CE 88/303

(2004/C 88 E/0310)

SKRIFTLIG FORESPØRGSEL E-3780/02

af Kathleen Van Brempt (PSE) til Kommissionen

(6. januar 2003)

Om: Anvendelse af forordning (EF) 1259/1999: indgivelse af oplysninger fra medlemsstaterne om miljøforanstaltninger og støtteordninger i landbruget

Forordning (EF) 1259/1999 (1) og gennemførelsesforordningen (EF) 963/2001 (2) indeholder fællesskabsbestemmelser om støtteordninger i forbindelse med den fælles landbrugspolitik, hvor især foranstaltninger til miljøbeskyttelse knyttes sammen med mulighederne for at opnå støtte. Medlemsstaterne har mulighed for at vælge mellem generelle obligatoriske miljøkrav, støtte til gengæld for specifikke miljøforanstaltninger i landbruget og specifikke miljøforanstaltninger, som er forudsætningen for at opnå direkte indkomststøtte. Medlemsstaterne kan nedsætte eller indstille støtten, dersom miljøkravene ikke er overholdt. Den første rapport om gennemførelsen i 2000-2001 skulle senest være indgivet til Kommissionen den 30. april 2002.

1. Har samtlige medlemsstater indsendt rapporten?

2. Ligger Kommissionen inde med en evalueringsrapport om de indsendte rapporter, og kan den detaljeret beskrive alle de foranstaltninger, som skal gennemføres i medfør af de to forordninger?

3. I hvilket omfang gør medlemsstaterne brug af mulighederne og sanktionerne i henhold til forordningerne?

4. Hvilken generel indvirkning på miljøet har disse foranstaltninger?

5. Hvordan og i hvilket omfang har foranstaltningerne påvirket brugen af pesticider i landbruget i de forskellige medlemsstater og regioner samt inden for de enkelte afgrøder?

Svar afgivet på Kommissionens vegne af Franz Fischler

(28. februar 2003)

Indberetningspligten vedrørende gennemførelsen af Rådets horisontale forordning (EF) nr. 1259/1999 af 17. maj 1999 om fastlæggelse af fælles regler for den fælles landbrugspolitiks ordninger for direkte støtte er fastlagt i Kommissionens forordning (EF) nr. 963/2001 af 17. maj 2001 om gennemførelsesbestemmelser. Denne forordnings artikel 2 og 3 indeholder bestemmelserne om indholdet af og tidsplanen for de oplysninger, der skal fremsendes til Kommissionen.

I henhold til artikel 3, stk. 1, i forordning (EF) nr. 963/2001 skal der senest den 30. april hvert år, og første gang i 2002, forelægges en årlig situationsrapport vedrørende gennemførelsen af miljøbeskyttelsesforanstaltninger (artikel 3 i forordning (EF) nr. 1259/1999) og graduering (artikel 4 i forordning (EF) nr. 1259/1999).

Kommissionen har modtaget de første årlige rapporter fra alle medlemsstaterne med undtagelse af Belgien, Spanien, Luxembourg og Portugal.

Rådet (landbrug) opfordrede i sine konklusioner om miljøintegration og bæredygtig udvikling i den fælles landbrugspolitik til Det Europæiske Råd i Göteborg, der fandt sted den 15.-16. juni 2001, Kommissionen til »at aflægge en sammenfattende rapport i 2003 om medlemsstaternes trufne foranstaltninger i relation til de foranstaltninger, der er omhandlet i forordning (EF) nr. 1259/1999 med en kvalitativ angivelse af virkningerne på miljø og bæredygtig udvikling baseret på medlemsstaternes rapportering«.

Kommissionen vil på baggrund af de oplysninger, som medlemsstaterne har forelagt i 2002 og 2003, udarbejde denne rapport i løbet af 2003. Med udgangspunkt i to års rapporteringer vil det være muligt at give en indledende orientering om medlemsstaternes gennemførelse af den horisontale forordning og en kvalitativ vurdering af virkningerne af medlemsstaternes trufne foranstaltninger.

(1) EFT L 160 af 26.6.1999, s. 113.

(2) EFT L 136 af 18.5.2001, s. 4.